## Ivace+i Innovació convoca tres beques per a fer pràctiques professionals en les àrees de Comunicació i Jurídic

*** Es dirigixen a persones de fins a 35 anys que han obtingut la titulació requerida en els 5 anys previs a la publicació d’esta convocatòria
* El termini per a presentar sol·licituds s’obrirà dilluns que ve 2 de setembre i finalitzarà el dia 20 d’eixe mateix mes**

Ivace+i Innovació ha convocat tres beques dirigides a persones de fins a 35 anys per a fer pràctiques professionals en les unitats de Comunicació i Gestió Economicoadministrativa d’esta entitat per un període de 12 mesos, segons publica el *Diari Oficial de la Generalitat Valenciana* (DOGV). El termini per a presentar sol·licituds és de 15 dies hàbils i començarà el 2 de setembre per a finalitzar el dia 20 d’eixe mateix mes.

En concret, la Unitat de Premsa i Comunicació alberga dos d’estes beques, que s’emplacen en les dependències d’Ivace+i Innovació a Alacant i València, amb la finalitat d’acostar el coneixement pràctic i donar suport a l’especialització professional de persones jóvens graduades o llicenciades en Periodisme.

Per part seua, la Unitat de Gestió Economicoadministrativa oferix una beca en les oficines de València, enquadrada en l’especialitat jurídica. Per això s’exigix el grau o la llicenciatura en Dret com a titulació d’accés.

En els dos casos, les persones aspirants hauran d’haver obtingut els estudis universitaris requerits en els cinc anys previs a presentar la sol·licitud, a més de no superar el límit d’edat.

Les beques tindran una duració màxima de 12 mesos, encara que es podran prorrogar per altres 12 mesos addicionals, i la quantia bruta mensual, en concepte d’ajuda econòmica, serà d’1.165,08 euros en 2024, d’acord amb la normativa autonòmica que regula esta matèria.

**Procés d’avaluació**

El procés d’avaluació de les sol·licituds es durà a terme en règim de concurrència competitiva i constarà de dos fases eliminatòries. En la primera s’avaluarà la documentació aportada, amb un màxim de 25 punts, i la segona consistirà en una entrevista personal i una prova escrita, amb un pes màxim de 5 punts.

En el barem es puntuarà l’expedient acadèmic de la titulació (màxim 10 punts), la formació complementària (màxim 4 punts), els coneixements del valencià (màxim 4 punts) i d’idiomes comunitaris (màxim 4 punts), així com altres mèrits addicionals com l’experiència professional acreditada, o cursos de perfeccionament (màxim 6 punts).

Les persones que resulten seleccionades seguiran el programa formatiu que elaborarà Ivace+i Innovació per a cada tipus de pràctiques i se’ls assignarà, al seu torn, un tutor o tutora de l’entitat, que supervisarà l’acompliment, i certificarà l’aptitud i l’aprofitament dels treballs. Els becaris i les becàries hauran de complir l’horari marcat, que no superarà les 30 hores setmanals.

Fecha: 30/08/2024